U 'Paviljonu 22', dokumentarcu koji je nakon desetljeća zabrane nedavno prikazan na HRT-u, kao autorica HTV-ova priloga o misterioznim snajperistima u Zagrebu pojavljuje se Zinka Bardić, sadašnja premijerova posebna savjetnica za odnose s javnošću. Ova bivša novinarka, koja je najznačajniji dio svoje karijere provela na Radiju 101, radila je i za HTV, što je javnosti slabo poznato. Redatelj Nenad Puhovski u filmu je izabrao prilog Zinke Bardić koji je pročitala njezina tadašnja urednica Hloverka Novak-Srzić, kao primjer izvještavanja kojim je stvarana paranoja devedesetih prema građanima srpske nacionalnosti

Dokumentarni film Nenada Puhovskog iz 2002. govori o zločinima pričuvne postrojbe MUP-a pod zapovjedništvom Tomislava Merčepa, koja je 1991. izvlačila 'sumnjive' građane srpske nacionalnosti iz domova, ispitivala ih i zlostavljala u paviljonu 22 Zagrebačkog velesajma, da bi kasnije bili transferirani, a neki od njih i ubijeni u Pakračkoj poljani. HRT je film otkupio iste godine kada je snimljen, no nacionalna TV kuća jedanaest godina nije htjela emitirati priču o zločinima iz bliske hrvatske prošlosti, privatnom sabirnom logoru na Velesajmu koji je vlast u to doba prešutno odobravala.

Na pitanje kako je u to vrijeme bilo novinarima raditi na HTV-u, ovako odgovara: 'Nama je bilo OK, bili smo potpuno izolirani od ostatka televizije, sjedili smo u jednoj zasebnoj sobi svi zajedno, išli smo na 2. programu pa nismo potpadali pod Informativni. I onda su nam jednoga dana skinuli emisiju, spustili rampu i zabranili ulaz.' Bardić zapravo i dalje vjeruje da je izvještavanje nje i njezinih kolega bilo profesionalno, bez obzira na to što je i sama svjesna toga da je problematična vjerodostojnost priča o snajperistima. Na pitanje koliko se tada poštovao profesionalizam, odgovorila je: 'Do rampe. Za nas nisu znali ili nisu bili sigurni čiji smo pa su nas puštali dok jedan dan nekom valjda nije pukao film. Važna napomena: Hloverka u to vrijeme (još) nije bila HDZ-ovka.'